**Eszterházy Károly Katolikus Egyetem**

**Gazdaság- és Társadalomtudományi Kar Gazdaságtudományi Intézet**

**SZAKDOLGOZAT/DIPLOMAMUNKA ELKÉSZÍTÉSÉNEK ÚTMUTATÓJA**

Kiterjed az Eszterházy Károly Katolikus Egyetem Gazdaságtudományi Intézetében folyó Bologna rendszerű BA/BSc és MA/MSc képzésekre, továbbá az osztatlan közgazdásztanár képzésre.

Az *üzleti alap- és mesterképzésekben* a szakdolgozat/diplomamunka gazdasági témával foglalkozó tanulmány, a szerzői jog által védett alkotás. *Osztatlan tanárképzésben* a szakdolgozat részét képező, szintén szerzői jog által védett tanulmány a gyakorlati tapasztalatok vagy a szaktárgy egy részterülete tanításának valamely szakpedagógiai szempont szerinti, tudományos alaposságú bemutatása, elemzése, értékelése vagy tanításához szükséges segédlet készítése. A tanulmánynak tükröznie kell, hogy a hallgató a szakmai témát szakmódszertani, neveléstudományi és pszichológiai ismereteire támaszkodva az alap- és középfokú oktatás szintjein, továbbá a szakképzés vagy a felnőttoktatás céljainak megfelelően képes feldolgozni.

# I. A szakdolgozat/diplomamunka készítés folyamatának időbeli ütemezése

Alap- és mesterképzésben, továbbá az osztatlan tanári képzésben a szakdolgozat témáját a záróvizsgát megelőzően legalább egy évvel, az Oktatási Igazgatóság által megjelölt időszakban, a Neptun rendszerben kell kiválasztani. A témaválasztás időpontja összefügg azzal, hogy záróvizsgára legkorábban a bejelentést követően egy év múlva, a záróvizsga-időszakban kerülhet sor. Két féléves képzés esetén a tanulmányok első félévének szorgalmi időszakában, a félév 8. hetének utolsó munkanapjáig kell a szakdolgozat témáját kiválasztani. A témaválasztással egyúttal konzulenst is választ a hallgató. A témavezetésre való felkérés előzetesen személyes és/vagy emailben történik, melyet a hallgató kezdeményez.

Az elkészített szakdolgozatot/diplomamunkát a hallgatók az utolsó tanévben április 15-ig, továbbá november 15-ig kötelesek az erre a célra kialakított tárhelyre feltölteni.

# II. A szakdolgozat/diplomamunka készítésének célja

A szakdolgozat/diplomamunka készítésének célja, hogy tanúsítsa a hallgató tudását és szakértelmét valamely általa választott témában, a választott témához kapcsolódó tudományos adatgyűjtésben, rendszerezésben, elemzésben és feldolgozásban, a témául választott jelenség vagy probléma tárgyalásában, a hipotézisalkotásban, a problémamegoldásban, alternatív hipotézisek elemzésében, az érvelésben és az ellenérvek cáfolatában, gondolatainak, nézeteinek, álláspontjának, mondanivalójának koherens, konzisztens, nyelvhasználati szempontból gondozott írásbeli kifejtésében.

Tanári mesterképzésben, osztatlan tanárképzésben a szakdolgozat célja annak bizonyítása, hogy a hallgató képes a képzés különböző területein elsajátított tudást integrálni és tanári munkájában alkalmazni. Képes a szakma szempontjából lényeges tudományos-szakirodalmi eredményeket összegyűjteni, azok alapján tanári munkáját önállóan megtervezni és a tanítás vagy pedagógiai feladat eredményességét értékelni. Képes a tanulók teljesítményeiről és fejlődéséről, valamint a tanulási-tanítási folyamatról módszeresen gyakorlati tapasztalatokat gyűjteni és a tényszerű adatokat elemezni, következtetéseket megfogalmazni, valamint az eredményeket saját tanári munkájában alkalmazni.

A szakdolgozat megírása és legalább elégségesre minősítése a záróvizsgára bocsátás feltétele, megvédése a záróvizsga része.

# III. A szakdolgozat/diplomamunka javasolt felépítése

Felhívjuk a figyelmet, hogy a szakdolgozat fejezetcímei egyediek (a szakdolgozat témájához kapcsolódóak), azaz nem szükségszerű, hogy a szerző egy az egyben a jelen útmutatóban megadott címeket használja (ez különösen igaz a lenti 2. és 3. pontokra, amelyek elnevezése csupán a tartalmat jelzi és nem konkrét fejezetcímeket).

## Tartalomjegyzék

A szakdolgozat tagolásának megfelelően arab számokkal tartalmazza a fejezeteket, alfejezeteket, valamint azok oldalszámát. A tartalomjegyzék nem kap oldalszámozást, a szakdolgozat első számozott oldala a bevezetés fejezet első lapja.

## 1. Bevezetés

A bevezetés jellemzően az alábbiakat tartalmazza.

* A téma rövid ismertetése: a témaválasztás és a téma aktualitásának indoklása (miért fontos, érdekes, aktuális az adott témát vizsgálni – javasolt szakirodalmi hivatkozásokkal is alátámasztani a téma kutatásának időszerűségét és fontosságát).
* A szakdolgozat célja(i): az elemezni/kutatni/vizsgálni kívánt kérdés(ek), azaz annak megfogalmazása, hogy a szakdolgozó milyen problémá(k)ra/ kérdésfelvetés(ek)re igyekszik választ találni a dolgozat írásával.
* Módszertan, a választott kutatási módszerek: milyen információk/adatok milyen módszerű feldolgozásával igyekszik a hallgató megoldani a problémát, továbbá megválaszolni a felvetett kérdés(eke)t. A szakdolgozat későbbi részében (szakirodalmi elemzés után) a módszertan ismertetése akár önálló fejezet is lehet.
* A célterület bemutatása: csak abban az esetben szükséges, ha a kutatás egy jól lehatárolható földrajzi egységhez kapcsolódik. Ilyen esetben térképes illusztráció integrálása ajánlott, továbbá röviden célszerű ismertetni a vizsgált terület természeti, társadalmi és gazdasági viszonyait (a témához illeszkedve), mivel ezen tényezők befolyásolhatják a kutatás eredményeit.
* A dolgozat felépítése és utalás a fő fejezetekre (opcionális), továbbá annak áttekintése, hogy a mondanivaló milyen sorrendben következik.

## 2. A téma megközelítése, szakirodalmi megalapozása

A szakirodalmi megalapozás a szakdolgozat kérdésfelvetésének tárgyalásához szükséges elméleti háttér rövid, áttekintő jellegű kifejtését jelenti.

A szakirodalmi megalapozás nem kimerítő tárgyalását jelenti valamely témának, hanem annak igazolására szolgál, hogy:

* a szerző ismeria témára vonatkozó alapvető szakirodalmat és a szakdolgozat céljainak megfelelően képes a megfelelő szakirodalomra (az azokban megjelenő megközelítésekre) támaszkodva a felvetett kérdés(ek) vagy a probléma megválaszolására (megoldására) és/vagy;
* képes annak áttekintésére, hogy a témában jártas szakemberek hogyan közelítenék meg a felvetett kérdés(ek) megválaszolását, továbbá a problémák megoldását, ismeri a felvetett kérdéseknek/problémáknak a szakterületen szokásos vizsgálati módszereit.

Elmélettörténeti, szövegelemző dolgozatok kivételével – egy oldalon legfeljebb 8 sor lehet szó szerinti idézet. A szó szerinti idézeteket minden esetben idézőjellel („”) és pontos oldal szerinti hivatkozással jelölni kell, esetükben ajánlott továbbá a dőlt betűtípus használata. Az egy forrásmunkából származó nem szó szerinti (parafrázis), hanem tartalmi idézetek egy tartalmi egységhez kapcsolódóan vett mennyisége egynegyed oldal terjedelmet ne haladja meg. A hosszabb terjedelmű idézéseket szükség szerint más forrásokkal, saját gondolatokkal, véleménnyel, javaslattal szükséges megszakítani. A tudományos érvelés hitelessége és megalapozottsága akkor a legértékesebb, ha egy gondolatmenetet nem csupán egyetlen forrás támaszt alá, hanem több szerző munkássága is megerősíti. Az egymást kiegészítő vagy eltérő nézőpontokat képviselő hivatkozások nemcsak a témakör mélyebb megértését segítik elő, hanem azt is jelzik, hogy az adott állítás szélesebb szakmai kontextusban is értelmezhető és alátámasztható.

A szakirodalmi megalapozás körülbelül a szakdolgozat/diplomamunka egynegyedét (legfeljebb egyharmadát) teszi ki. Bizonyos témakörök esetén – kizárólag a konzulenssel egyeztetve – elképzelhető a jelzett aránytól való eltérés is. A szakirodalmakra való hivatkozás a dolgozat további fejezeteiben is javasolt, főként a témaválasztás aktualitását, a problémafelvetést bemutató alfejezetben, mely a bevezetés része.

A szakirodalmi áttekintés során kiemelten fontos, hogy az elemzés széles körben vonja be a releváns szakirodalmat és holisztikus megközelítéssel tárja fel a kutatási téma hátterét. A fókusznak nem a konkrét vizsgálati esetre kell irányulnia, hanem a vizsgált jelenség tágabb tudományos kontextusára. Ennek érdekében a szakirodalom bemutatásának nem csupán leíró jellegűnek kell lennie, hanem kritikai elemzést is tartalmaznia kell, amely rávilágít arra, hogy a témát eddig kik, milyen módszerekkel kutatták és milyen következtetésekre jutottak. A szakirodalmi áttekintés legyen tömör és lényegre törő, kizárólag a kutatás szempontjából releváns fogalmakra, ismeretekre és korábbi kutatási eredményekre építve. Nem a témakör tankönyvszerű összefoglalása a cél, hanem az, hogy a dolgozat bemutassa a tudományos diskurzust, amelybe a kutatás illeszkedik. Az átfogó szakirodalmi háttér erősítése érdekében a források széles spektrumát – szakkönyveket, tudományos folyóiratcikkeket, empirikus tanulmányokat – szükséges bevonni és azokat összefüggéseikben, egymással kapcsolatban tárgyalni. Minél több releváns forrás szerepel az áttekintésben, annál inkább bizonyítja a kutató a témában való jártasságát és szakértelmét. Az optimális szakirodalmi megalapozás nemcsak az eddigi eredmények szintetizálására törekszik, hanem rávilágít a kutatás lehetséges irányaira, az esetlegesen még nyitott kérdésekre és arra, hogy a jelen vizsgálat milyen módon járulhat hozzá a téma további tudományos feltárásához.

A dolgozatban felhasznált irodalmaknak a témakör meghatározó, alapvető műveire kell épülniük, különös tekintettel a hazai és nemzetközi szakirodalomban megjelenő főbb irányvonalak bemutatására. Törekedni kell arra, hogy a feldolgozott források a lehető legfrissebb kiadásúak legyenek. A szakirodalmi áttekintés során a hallgató személyes állásfoglalása is megjelenik, még abban az esetben is, ha az egy már meglévő szakmai nézet elfogadását jelenti.

## 3. A szakdolgozat/diplomamunka központi témakörének kifejtése, módszer és eredmények

A központi témakör kifejtése a bevezetésben felvetett kérdés(ek) megválaszolását jelenti és tartalmazhatja a kutatás tovább folytatására vonatkozó javaslatokat is. A szakirodalmi megalapozás során tárgyaltak (pl. fogalmak, modellek, megközelítések) kapcsolatban vannak a központi témakör kifejtésével. Gyakran a szakirodalomban is megjelenő (vagy azokhoz hasonló) módszerek segítségével lehetséges a felvetett kérdések megválaszolása. Ebben a részben szükséges ismét utalni a vizsgálati módszertanokra (szükség esetén további részletesebb információval kiegészíteni a bevezetés részbe integrált módszertani fejezetet), valamint bemutatni a saját kutatás eredményeit.

A felvetett kérdés(ek) megválaszolásához a szakdolgozatban szakszerű, tényekkel és érvekkel alátámasztott saját megállapításokra és következtetésekre (javaslatokra, ajánlásokra) van szükség (lehetőség szerint utalva a szakirodalmi álláspontra). Ez a saját munka jól elhatárolható más személyek véleményétől, munkájától. A szakdolgozat szövegezéséből, a hivatkozás gyakorlatából a konzulens és a bíráló számára világosan megállapítható, hogy mely részek a szerző saját gondolatai és melyek támaszkodnak szakirodalmi forrásokra.

A központi témakör kifejtése tartalmilag a leghangsúlyosabb rész, mely a szakdolgozatnak/diplomamunkának legalább a felét teszi ki. A központi témakör kifejtése jellemzően több alfejezeten át történik, melyek elnevezése során arra kell törekedni, hogy összhangban legyenek a bevezetőben vázolt kérdésfelvetéssel.

## 4. Összegzés, a dolgozat lezárása

Az összegzés a szakdolgozat/diplomamunka fontosabb megállapításait, eredményeit és következtetéseit összesíti, különös tekintettel a bevezetésben felvetett kérdésekre és problémákra adott válaszokra. Az összegzés elején röviden – legfeljebb két bekezdésben – összefoglaljuk a dolgozat problémafelvetését és célrendszerét. Amennyiben a kutatás hipotéziseket is megfogalmazott, akkor ebben a fejezetben egyértelmű döntést kell hozni azok elfogadásáról vagy elvetéséről, megfelelő érvekkel és a kutatási eredményekre való hivatkozással alátámasztva a döntés helyességét. Ezen túlmenően az összegzésben érdemes jelezni, hogy a kutatás mely kérdésekre adott kielégítő választ és mely területeken maradtak esetleg nyitott problémák. Célszerű ajánlásokat és gyakorlati javaslatokat is megfogalmazni, valamint – ha indokolt – kitérni a további kutatási irányokra. Az összegzés hossza nem haladja meg a dolgozat szövegének a 10%-át, ideálisan 2-3 oldal terjedelemben készül.

## Forrásmunkák

A felhasznált forrásmunkák két nagyobb csoportba sorolandók, szakirodalom és egyéb forrásmunkák.

*Szakirodalom*nak a szakkönyvek, a széles körben használt neves tankönyvek, a tudományos folyóiratok (elektronikus is), valamint a tudományos és szakmai konferenciák tanulmánykötetei fogadhatók el. A BA/BSc képzésben minimum 15 db, MA/MSc és osztatlan szakmai tanárképzésben minimum 30 db, a témához, továbbá a kérdésfelvetés(ek)hez közvetlenül kapcsolódó szakirodalom – amelyek közül BA/BSc képzésben legalább 1, MA/MSc és osztatlan szakmai tanárképzésben minimum 10 db idegen nyelvű – érdemi feldolgozása kötelező. Amennyiben a szakdolgozat nem teljesíti a szakirodalmi forrásokra vonatkozó számszerű követelményeket akkor a dolgozat minősítése automatikusan elégtelen.

Nem szakirodalom, de hasznos *egyéb forrásmunka* az országos/nemzetközi hatáskörű szervek által közzétett szakmai anyag (elektronikus is), a korábbi szakdolgozat, diplomamunka, tudományos (PhD) értekezés, jogszabály (továbbá annak hivatalos szervezetek általi magyarázata), nem tudományos szakfolyóiratcikk, újságcikk, internetes portál, szakblog stb. anyaga, a vizsgálat tárgyát képező intézmény, vállalkozás belső szabályzata, jelentése, éves beszámolója, kiadványa, egyéb anyaga stb. Ha egy forrásmunkáról a konzulens segítségével sem dönthető el egyértelműen, hogy az szakirodalom vagy egyéb forrásmunka, akkor egyéb forrásmunkának kell tekinteni. A szóban elhangzott előadás nem minősül szakirodalomnak, akkor sem, ha például elérhető diákra (PPT) történik hivatkozás.

A dolgozathoz felhasznált interjúkat is fel kell tüntetni az egyéb forrásmunkák között és a szövegben ugyanúgy hivatkozni kell, mint a szakirodalmat. A források közt az interjúalany nevét, munkakörét és az interjú dátumát kell megadni és a mellékletben ismertetni kell az interjú során használt kérdéseket. Az interjúk hitelességének biztosítása érdekében szükséges azokat – az interjúalany által – aláírt, lepecsételt igazolással is alátámasztani, amelyet szintén a mellékletek között kell elhelyezni. Az interjúalanyt tájékoztatni kell az interjú pontos felhasználásáról és ha nem szeretné, hogy neve megjelenjen, akkor a szakdolgozatban az interjú információit anonimizálni kell. A név nélkül felhasznált interjúknak az interjúalany azonosítására nem alkalmas adatait (munkakör/beosztás, dátum) ugyanúgy fel kell tüntetni a források között.

A forrásmunkák jegyzékébe kizárólag a szövegben idézett és/vagy hivatkozott munkákat lehet felvenni és fordítva, minden olyan forrást, amely a szövegben szerepel, kötelezően fel kell tüntetni a jegyzékben. A szakdolgozat szövegének azon részei, amelyek esetében nincs hivatkozás, a hallgató saját munkájának tekinthetők, ugyanakkor a szövegben fellelhető, ám nem idézett/hivatkozott forrásmunka plágiumnak minősül, mely büntetőjogi következményeket vonhat maga után.

## Mellékletek

A dolgozat mellékletét jellemzően a szöveggel nem szoros összefüggésben levő és/vagy nagyobb terjedelmű (az A/4-es oldal felénél nagyobb) ábrák, térképek, táblázatok, képek, a használt kérdőív, interjúvázlat, számítási alaptáblák stb. jelentik. A mellékletek a dolgozat megértését segítik. Kérdőíves felmérés esetén a melléklet tartalmazza a kérdőív teljes változatát, valamint a kitöltések számát igazoló képernyőfotót (a kérdőívszerkesztő alkalmazáson belül). Interjúkra épülő kutatás esetében csatolni kell az interjúk igazolását szolgáló, aláírt és lepecsételt dokumentumot is. A melléklet tartalma dolgozatonként egyedi, összeállításában érdemes kikérni a konzulens véleményét. A melléklet csak olyan táblázatot, ábrát, képet stb. tartalmazhat, amelyre a szakdolgozat szövege hivatkozik.

A szakdolgozat mellékletei között két kötelező nyilatkozatot kell elhelyezni, a dolgozat utolsó két oldalaként, az **eredetiségi nyilatkozat**ot és a **konzultációs nyilatkozat**ot. Az eredetiségi nyilatkozat a szerző hivatalos kijelentése arról, hogy a beadott dolgozat saját, eredeti munkája. Tartalmazza továbbá azt is, hogy amennyiben mások munkáját felhasználta, azokat megfelelően hivatkozta, beleértve a nyomtatott és az internetes forrásokat is. A nyilatkozat része az a tudomásulvétel is, hogy a szakdolgozat elektronikus példánya a védés után az Eszterházy Károly Katolikus Egyetem könyvtárába kerül elhelyezésre, ahol az olvasók számára elérhetővé válik. A konzultációs nyilatkozat a konzulenssel folytatott szakmai egyeztetések dokumentációja. A kapcsolattartás során legalább három konzultáció szükséges, amelyek közül az elsőnek még az első félévben meg kell történnie. A nyilatkozatot kitöltve, a konzulens aláírásával hitelesítve a szakdolgozat részévé kell tenni.

# IV. A szakdolgozattal/diplomamunkával kapcsolatos formai követelmények

## 1. A szakdolgozat/diplomamunka terjedelme

* A szakdolgozat alapképzésben mellékletek nélkül minimum 25 oldal (legalább 50 000 karakter szóközökkel), ugyanakkor törzsszöveg ideális terjedelme mellékletekkel együtt 40-50 oldal;
* mesterképzésben, valamint osztatlan tanárképzésben a diplomamunka törzsszövegének minimális terjedelme 40 oldal (legalább 80 000 karakter szóközökkel), ugyanakkor ideális terjedelme mellékletekkel együtt 60-70 oldal;
* képzési szinttől függetlenül a szakdolgozat/diplomamunka törzsszövegének terjedelme maximum 80 oldal lehet (szóközökkel 160 000 karakter).

## 2. A szakdolgozat/diplomamunka tagolása

* A dolgozat szövegét fejezetekre, a fejezeteket bekezdésekre kell tagolni;
* a fejezet alfejezetekre bontásának feltétele, hogy a fejezet egynél több alfejezetet tartalmazzon (egy alfejezet min. 3-4 bekezdésből, egy bekezdés pedig min. 4-5 mondatból áll);
* a két számjegy mélységű fejezetekre bontás a dolgozatok döntő többségénél elegendő, indokolt esetben a dolgozat legfeljebb három szintig tagolható (pl. 2.3.1 alpont);
* a fejezeteket, alfejezeteket (arab számokkal) számozni kell, melyek a tartalomjegyzékben is megjelennek.

## 3. A szövegoldalak megjelenítése

* A szakdolgozatot/diplomamunkát A/4 méretű fehér papírra, 1,5-ös sortávolsággal sorkizártan kell gépelni, Times New Roman 12-es betűtípussal (különlegesen indokolt esetben pl. diszgráfiás hallgató esetében a jelzett betűtípustól és mérettől a szakfelelős engedélyével el lehet térni), 0 pontos térköz használatával;
* minden oldalon egységesen 2,5 cm nagyságú margót kell hagyni;
* a fejezetek címe új oldalra középre kerüljön;
* az alfejezetek címe balra igazított;
* oldaltöréseket csak a fejezetek előtt ajánlott alkalmazni, fő szabály szerint a lap tetejétől az aljáig tartalomnak kell lennie;
* a fejezetek és alfejezetek címe élesen különüljön el a szövegrésztől (pl. a betűnagyság, félkövér, dőlt szedés, stb.) előttük és utánuk egy-egy sor maradjon üresen;

## 4. Lábjegyzetek

* Lábjegyzetben lehet elhelyezni egy dolgozatban nem kifejtett fogalom magyarázatát, idegen nyelvű tartalom fordítását, magyarázatát vagy egyéb megjegyzéseket, de lábjegyzetben hivatkozás nem szerepelhet.
* A lábjegyzetek száma oldalanként lehetőleg ne haladja meg a kettőt-hármat.
* A lábjegyzeteket az egyes oldalak alján folyamatos sorszámozással kell megadni Times New Roman 10-es betűtípussal.
* A fentiektől eltérő esetekben a lábjegyzetek alkalmazását érdemes kerülni.

## 5. Hivatkozások

* A szakdolgozat más művekből, információforrásokból származó megállapításaira (különösen mások gondolataira, bekezdéseire, adataira, eredményeire) egyértelműen hivatkozni kell.
* A hivatkozási kötelezettség akkor is fennáll, ha a hallgató más művekre nem szó szerint támaszkodik, de másnak a gondolatát (megközelítését, levezetését, következtetését, megállapítását stb.) átveszi.
* A hivatkozást, a más gondolatát (megközelítését, levezetését, következtetését, megállapítását stb.) átvevő szövegrész – mondat vagy bekezdés – végén (és nem a fejezet végén vagy az irodalomjegyzékben, a forrásoknál) kell megadni.

**Példák**

1. A (gazdasági, környezeti, társadalmi) fenntarthatóság kérdése kiemelten fontos a vállalatok és az érintett felek számára. Nemcsak a nagyvállalatok, hanem a kis- és középvállalkozások (kkv-k) szerepe is egyre hangsúlyosabbá válik ezen a területen, egyrészt mint a nagyvállalatok beszállítói, másrészt pedig a fenntarthatósági elvárások és piaci nyomás hatására (Surman et al., 2025).
* *Ezt a gondolatot azért szükséges hivatkozni, mert a hallgatók a témában jellemzően korlátozott saját tapasztalattal rendelkeznek, így önálló megfigyeléseik csak néhány esetre terjedhetnek ki. Emellett a hivatkozások használata megerősíti az állítások hitelességét és biztosítja, hogy a kutatás szilárd szakirodalmi alapokon nyugodjon. A fenntarthatósági törekvések és a vállalatok szerepének elemzése így nem csupán egyéni véleményként jelenik meg, hanem a tudományos diskurzusba illeszkedő, megalapozott következtetésként is értelmezhető.*
1. A fenntarthatósághoz kapcsolódó, például zöld és innovatív megoldások egyre nagyobb jelentőséget kapnak és kulcsszerepet játszanak a kkv-k versenyképességének fenntartásában (Thomas et al., 2023). Ennek eredményeként várhatóan egyre több kutatás fogja vizsgálni és rendszerezni a legjobb gyakorlatokat, kifejezetten a kkv-k stratégiájára fókuszálva.
* *A mondat első fele olyan szakmai és technikai információkat tartalmaz, amelyeket egy hallgató önállóan csak jelentős kutatómunkával tudna összegyűjteni és rendszerezni. Mivel ez nem valószínűsíthető saját feltáró munka eredményeként, az állítás hitelességének alátámasztása érdekében hivatkozás szükséges. Ezzel szemben a mondat második fele – amennyiben így kerül megfogalmazásra – már a hallgató saját gondolatmenetének eredményeként értelmezhető. A szerkesztés módja világosan jelzi, hogy az ok-okozati összefüggés felismerése és az abból levont következtetés a szerző önálló munkája. Az ilyen típusú megállapítások különösen értékesek egy tudományos írásban, mivel nem csupán a meglévő szakirodalmat ismertetik, hanem az abból következő saját értelmezést és elemzést is bemutatják.*

**A szövegközi hivatkozások szabályai**

* A hivatkozás szövegközben a szerző vezetékneve és az évszám feltüntetésével történik (Vezetéknév, 2025), egyazon szerző két, azonos évben kiadott publikációjára az évszám után írt „a” ill. „b” jelzéssel hivatkozunk (Vezetéknév, 2025a; Vezetéknév, 2025b).
* A hivatkozás a szöveg részévé is tehető. Pl.: Vezetéknév (2025) alapján elmondható, hogy…
* Szó szerinti idézet, felsorolás, fordítás, táblázat vagy ábra esetén a pontos oldalszám is kötelezően megjelölendő (Vezetéknév, 2002, 85. old.).
* Két szerző esetén mindkét szerző Vezetéknevét fel kell tüntetni „&” jellel elválasztva (Vezetéknél & Vezetéknév, 2024).
	+ Lovas, D. & Jónás, Z. (2024). Fenntartható úton? A helyi közösségi közlekedés finanszírozási kérdései Magyarországon 2018 és 2022 között. Tér és Társadalom. 38(4) 165-182.

<https://doi.org/10.17649/TET.38.4.3573>

* + Szövegközi hivatkozás: (Lovas & Jónás, 2024)
* Kettőnél több szerző esetén a hivatkozás esetén az első Vezetéknév után, a további Vezetéknevek helyett az “et al.,” kerül (Vezetéknév et al., 2025).
	+ Surman, V., Dobos, I. & Böcskei, E. (2025). Az érintettek nyomásgyakorlása a kis- és középvállalatok fenntarthatósági magatartására, vármegyénként – klaszterelemzés. Területi Statisztika, 65(1), 77-96.

<https://doi.org/10.15196/TS650103>

* + Szövegközi hivatkozás: (Surman et al., 2025)
* Egyéb forrásmunkák esetén
	+ Ha személy rendelhető a cikkhez
		- Jandó, Z. (2020, June 24.). Minden, amit a koronavírus magyarországi gazdasági hatásáról tudunk. *G7*. <https://g7.hu/adat/20200624/minden-amit-a-koronavirus-magyarorszagi-gazdasagi-hatasarol-tudunk/> Letöltve: 2020.09.23.
		- Szövegközi hivatkozás: (Jandó, 2020)
	+ Stratégiák, dokumentumok
		- Magyar Turisztikai Ügynökség. (2014). *Nemzeti Turizmusfejlesztési Stratégia 2030*.
		- Szövegközi hivatkozás: (Magyar Turisztikai Ügynökség, 2014)
	+ Jogszabályok
		- Gazdasági Versenyhivatal, 78/2011. (X. 19.) OGY határozat. A Gazdasági Versenyhivatal 2010. évi tevékenységéről és a versenytörvény alkalmazása során szerzett, a verseny tisztaságának érvényesülésével kapcsolatos tapasztalatokról szóló beszámoló elfogadásáról.

Letöltés: <https://jogkodex.hu/doc/2031227>

* + - Szövegközi hivatkozás: Gazdasági Versenyhivatal, 78/2011. (X. 19.) OGY határozat

## 6. Ábrák, táblázatok, képek

A dolgozatban csak a szövegben szervesen illeszkedő, részletesen elemzett táblázatok, ábrák, továbbá képek helyezhetők el. A kiegészítő, illusztratív jellegű ábrák, táblázatok és képek a mellékletbe helyezendők el. Az ábrákra, táblázatokra, képekre minden esetben kell hivatkozni a főszövegben.

* A főszövegben az ábrák, táblázatok, továbbá képek nagysága nem haladhatja meg az A/4-es lap felét, ennél nagyobb terjedelmű anyagokat a mellékletben kell elhelyezni. Ettől eltérni indokolt esetben, kizárólag a konzulens jóváhagyásával lehet.
* Az ábrákat, táblázatokat, képeket (fenn, középen) számozni kell és címmel kell ellátni (pl. **1. ábra: Magyarország népességének (fő) alakulása, 2010 és 2025 között**), az ábrák számozása és megnevezése félkövér betűstílussal történjen.
* Az ábrák, táblázatok, képek alatt azok forrását minden esetben fel kell tüntetni (alul, középen, dőlt betűstílusban). Amennyiben az ábra vagy táblázat egy adatsor alapján lett szerkesztve, azt is hivatkozni kell (pl. *Forrás: KSH Tájékoztatási Adatbázis adatai alapján saját szerkesztés, 2025*).
* Az ábrák és táblázatok változtatás nélküli átvétele esetén pontos hivatkozás és az információk érdemi elemzése szükséges.
* A táblázatok, ábrák számszerű információinak (adatainak) mértékegységét az ábrán mindenképpen fel kell tüntetni.
* Az ábrákról és táblázatokról külön jegyzék is készüljön. Ezek jegyzékét a dolgozat elején, a tartalomjegyzék után ajánlott elhelyezni.

**1. ábra: A Balaton turisztikai térségben a kereskedelmi célú szálláshelyeken eltöltött vendégéjszakaszám (db) 2010-2024 között**

*Forrás: KSH Tájékoztatási Adatbázis adatai alapján saját szerkesztés, 2025*

## 7. A források jegyzéke

* Az irodalomjegyzéket három részre kell osztani (Könyv, könyvrészlet; Folyóiratcikk; Egyéb forrás).
* A hivatkozás stílusában irányadó az APA (American Psychological Association) követelményrendszere
	+ <https://apastyle.apa.org/>
* Az irodalomjegyzékben szereplő forrásokat lehetőleg sorszámozva tüntesse fel!
* A hivatkozott művek a szerzők ABC sorrendjében szerepelnek a források/forrásmunkák jegyzékében.
* A jegyzékeknek tartalmaznia kell minden olyan adatot, amely szükséges a felhasznált forrásmunka egyértelmű azonosításához.
* Az egyéb forrásmunkák esetében az adattartalom kevésbé kötött, de szükséges minden elérhető és a szakirodalmak esetében kért információ megadása (lehetőség szerint a szerző nevével és a közzététel dátumával kezdve).
* Az interneten talált, böngésző segítségével olvasott oldalakat javasolt elmenteni, hogy az a bíráló által a szerzőnél visszakereshető legyen. Az internetes források esetében is gyakran van szerző, továbbá jelölik az információ közlésének dátumát. Minden internetről származó információ esetében meg kell adni a letöltés dátumát (év, hónap, nap) is.
* Amennyiben a szakdolgozat nem nyilvánosan elérhető irodalmakat (pl. vállalati belső dokumentumokat) használ, azokat is hivatkozni kell. A hallgató csak olyan forrásokat használhat, amelyek a konzulens és a bírálók által később elérhetőek, továbbá kérésükre rendelkezésre áll.

**A szakirodalmak felsorolásának szabályai**

**Könyv**

* Szerző vezetékneve, keresztnevének kezdőbetűje. (Kiadás éve). *Cím*. Kiadó neve.
	+ Pogátsa, Z. (2024). *Digitális kapitalizmus.* Kossuth Kiadó.

**E-könyv esetén a hivatkozás végén DOI link!**

* Chikán, A. (2020). Vállalatgazdaságtan. Akadémiai Kiadó.

<https://doi.org/10.1556/9789634545897>

**Könyvrészlet**

* Szerző vezetékneve, keresztnevének kezdőbetűje. (Kiadás éve). A tanulmány címe. In: Szerkesztő vezetékneve, keresztnevének kezdőbetűje. (Szerk.). *Cím* (pp. tól-ig oldalszám). Kiadó neve.
	+ Idegen nyelvű publikáció esetén „(Szerk.)” helyett „(Eds.)” alkalmazandó.
	+ Süli-Zakar, I. (2003). Az EU regionális politikájához való csatlakozás területfejlesztési következményei Magyarországon. In: Süli-Zakar, I. (Szerk.). *A terület- és településfejlesztés alapjai*. (pp. 305-329). Dialóg Campus Kiadó.

**Folyóiratcikk**

* Szerző vezetékneve, keresztnevének kezdőbetűje. (Évszám). Cikk címe. *Folyóirat neve*, évfolyam(lapszám), tól-ig oldalszám. DOI vagy URL
	+ Surman, V., Dobos, I. & Böcskei, E. (2025). Az érintettek nyomásgyakorlása a kis- és középvállalatok fenntarthatósági magatartására, vármegyénként – klaszterelemzés. Területi Statisztika, 65(1), 77-96.

<https://doi.org/10.15196/TS650103>

**Egyéb forrás**

*Hírportálok*

* Jandó, Z. (2020, June 24.). Minden, amit a koronavírus magyarországi gazdasági hatásáról tudunk. *G7*.

<https://g7.hu/adat/20200624/minden-amit-a-koronavirus-magyarorszagi-gazdasagi-hatasarol-tudunk/> Letöltve: 2020.09.23.

* + Ha nincs szerzője a weboldalnak, akkor „Szerző nélkül”. Ha nincs dátum, jelezze így n.d. vagy é.n.

*Stratégiák, dokumentumok*

* Magyar Turisztikai Ügynökség. (2014). *Nemzeti Turizmusfejlesztési Stratégia 2030*.

*Szakdolgozatok, PhD disszertációk*

* Gyurkó, Á. (2020). *Az Észak-Magyarország statisztikai régió idegenforgalmi térszerkezetének általános jellemzői és változásai az európai uniós turizmusfejlesztési források tükrében 2004-2019 között*. [PhD Disszertáció, Debreceni Egyetem, Debrecen].

*Közösségi média*

* Dorsey, J. [@jack]. (2018, March 1). *We’re committing Twitter to help increase the collective health, openness, and civility of public conversation*. [Tweet]. Twitter. <https://twitter.com/jack/status/969234275420655616>

**További példák forrásmunkákra**

**KÖNYV, KÖNYVRÉSZLET**

1. Bernek, Á. (2018). *Közép- és Kelet-Európa a 21. század geopolitikai/geoökonómiai stratégiáiban*. Akadémiai Kiadó.

DOI: <https://doi.org/10.1556/9789634541783>

1. Blahó, A., Czakó, E. & Poór, J. (2021). *Nemzetközi menedzsment*. Akadémiai Kiadó.

 DOI: <https://doi.org/10.1556/9789634546528>

1. Dövényi, Z. (Szerk.) (2016). *A Kárpát-medence földrajza*. Akadémiai Kiadó.

 DOI: <https://doi.org/10.1556/9789630598026>

1. Kengyel, Á. (Szerk.) (2016). *Az Európai Unió közös politikái*. Akadémiai Kiadó.

 DOI: <https://doi.org/10.1556/9789630597203>

1. Lengyel, I. (2003). *Verseny és területi fejlődés*. JATEPRess Kiadó.
2. Mészáros, R. (Szerk.) (2017). *A globális gazdaság földrajzi dimenziói*. Akadémiai Kiadó.

 DOI: <https://doi.org/10.1556/9789630598774>

1. Nemes, Nagy, J. (2017). *Terek, helyek, régiók*. Akadémiai Kiadó.

 DOI: <https://doi.org/10.1556/9789630598644>

1. Palánkai, T., Kengyel, Á., Kutasi, G., Benczes, I. & Nagy, S. Gy. (2016). *A globális és regionális integráció gazdaságtana*. Akadémiai Kiadó.

 DOI: <https://doi.org/10.1556/9789630598385>

1. Sándor, Á., Gubán, Á. & Mezei, Z. (2023). *Digitális érettségen alapuló életciklusmodell kkv-k számára*. Akadémiai Kiadó.

 DOI: <https://doi.org/10.1556/9789634548713>

1. Süli-Zakar, I. (2003). Az EU regionális politikájához való csatlakozás területfejlesztési következményei Magyarországon. In: Süli-Zakar, I. (Szerk.). *A terület- és településfejlesztés alapjai*. (pp. 305-329). Dialóg Campus Kiadó.

**FOLYÓIRATCIKK**

1. Csath, M. (2017). A gazdasági teljesítmény és a versenyképesség kulturális meghatározottsága. *Acta Humana – Emberi Jogi Közlemények*, 5(5), 7–22.
2. Dömötör, E., Mátyás, L. & Balázsi L. (2016). A gazdaság térbelisége, városok, régiók, kereskedelem és természeti környezetünk. *Közgazdasági Szemle*, 63(6), 673-696.

 DOI: <https://doi.org/10.18414/KSZ.2016.6.673>

1. Egri, Z. (2022). A hazai települési jövedelemegyenlőtlenségek sajátosságai a földrajzi közelhatások alapján, 2012-2019. *Területi Statisztika*, 62(6), 625-662.

DOI: <https://doi.org/10.15196/TS620601>

1. Fenyővári, Zs. & Lukovics, M. (2008). A regionális versenyképesség és a területi különbségek kölcsönhatásai. *Tér és Társadalom*, 22(2), 1-20.

DOI: <https://doi.org/10.17649/TET.22.2.1167>

1. Halmai, P. (2018). Az európai növekedési modell kifulladása. *Közgazdasági Szemle*, 65(2), 122-160.
2. Káposzta, J. (2014). Területi különbségek kialakulásának főbb összefüggései. *Gazdálkodás*, 58(5), 399-412.
3. Lengyel, I. (2000). A regionális versenyképességről. *Közgazdasági Szemle*, 47(1), 962–987.
4. Nemes, Nagy, J. (2007). Kvantitatív társadalmi térelemzési eszközök a mai regionális tudományban. *Tér és Társadalom*, 21(1), 1-19.

DOI: <https://doi.org/10.17649/TET.21.1.1090>

1. Rőfi, M. (2006). Az Észak-alföldi régió versenyképességének vizsgálata néhány alapmutatón keresztül. *Agrártudományi Közlemények*, 6(4), 35-40.
2. Végi, Sz. (2021). Magyarország járási szintű turisztikai centrumtérségeinek lehatárolása és hazánk kiemelt turisztikai térségeivel történő összevetése térökonometriai módszerekkel. *Turisztikai és Vidékfejlesztési Tanulmányok*, 6(3), 44-58.

DOI: <https://doi.org/10.15170/TVT.2021.06.03.03>

**Egyéb forrás**

1. Eurostat. (2019). *Regional GDP per capita ranged from 32% to 260% of the EU average in 2019.*

<https://ec.europa.eu/eurostat/en/web/products-eurostat-news/-/ddn-20210303-1>

Letöltve: 2023.10.06.

1. Hobot, P. (2022). A régióban csak Magyarországon romlott a versenyképesség az uniós csatlakozást követően. *G7*.

<https://g7.hu/kozelet/20220228/a-regioban-csak-magyarorszagon-romlott-a-versenykepesseg-az-unios-csatlakozast-kovetoen/>

Letöltve: 2023.10.02.

1. IMD. (2022). *World Competitiveness Yearbook*.

<https://www.imd.org/centers/wcc/world-competitiveness-center/rankings/world-competitiveness-ranking/>

Letöltve: 2023.010.11.

1. Tánczos, T. (2011). *A társadalmi és gazdasági fejlettség térbeli folyamatvizsgálata Magyarországon*. [PhD Disszertáció, Szent István Egyetem, Gödöllő]
2. Szerző nélkül. (2020). A fenntarthatóság és a gazdaságitársadalmi fejlődés megjelenése a versenyképességben. *Leadership Kft.*

[https://www.parlament.hu/documents/126660/5181504/Tanulm%C3%A1ny+Fenntarthat%C3%B3+versenyk%C3%A9pess%C3%A9g+2020.+szeptember..pdf/3ce8e457-f8aa-eee9-37cd-4484d1ba0995?t=1602761342676](https://www.parlament.hu/documents/126660/5181504/Tanulm%C3%A1ny%2BFenntarthat%C3%B3%2Bversenyk%C3%A9pess%C3%A9g%2B2020.%2Bszeptember..pdf/3ce8e457-f8aa-eee9-37cd-4484d1ba0995?t=1602761342676)

Letöltve: 2023.11.23.

**Joganyagok jelölése**

1. Alkotmánybíróság, 20/2014. (VII. 3.) AB határozat. *A szövetkezeti hitelintézetek integrációjáról és egyes gazdasági tárgyú jogszabályok módosításáról szóló 2013. évi CXXXV. törvény egyes rendelkezéseinek alkotmányossági vizsgálatáról.*

 Letöltés: <https://njt.hu/jogszabaly/2014-20-30-75>

1. Eger Megyei Jogú Város Önkormányzatának Közgyűlése, 4/2016(II.26.) önkormányzati rendelet. *Eger Megyei Jogú Város Helyi Építési Szabályzatáról.*

Letöltés:[*https://or.njt.hu/eli/v01/729325/r/2016/4*](https://or.njt.hu/eli/v01/729325/r/2016/4)

1. Európai Tanács, 91/533/EGK 1991. október 14-i irányelv. *A munkaadónak a munkavállalóval szembeni, a szerződés, továbbá a munkaviszony feltételeire vonatkozó tájékoztatási kötelezettségéről.*

Letöltés: <https://eur-lex.europa.eu/legal-content/HU/TXT/?uri=CELEX:31991L0533>

1. Európai Parlament és a Tanács, 2002/14/EK 2002. március 11-ei irányelv. *A munkavállalók tájékoztatására és a velük folytatott konzultációra vonatkozó általános uniós szabályok.*

Letöltés: <https://eur-lex.europa.eu/legal-content/hu/LSU/?uri=celex:32002L0014>

1. Európai Parlament és a Tanács, 2006/2004/EK 2004. október 27-ei rendelet. *A fogyasztóvédelmi jogszabályok alkalmazásáért felelős nemzeti hatóságok közötti együttműködésről*.

Letöltés: <https://eur-lex.europa.eu/legal-content/HU/LSU/?uri=oj:JOL_2004_364_R_0001_01>

1. Gazdasági Versenyhivatal, 78/2011. (X. 19.) OGY határozat. *A Gazdasági Versenyhivatal 2010. évi tevékenységéről és a versenytörvény alkalmazása során szerzett, a verseny tisztaságának érvényesülésével kapcsolatos tapasztalatokról szóló beszámoló elfogadásáról.*

Letöltés: <https://jogkodex.hu/doc/2031227>

1. Igazságügyi Minisztérium, 21/2006. (V. 18.) IM rendelet. *A cégbejegyzési eljárás és a cégnyilvántartás egyes kérdéseiről.*

Letöltés: [https://net.jogtar.hu/jogszabaly?docid=a0600021.im#](https://net.jogtar.hu/jogszabaly?docid=a0600021.im)

1. Kúria, 2/2022. polgári jogegységi határozat. *A bérleti jogviszonynak a bérbeadó vagyonkezelő által felmondással történt megszűnését követően a felmondás érvényességének, jogellenességének tárgyában.*

 Letöltés: <https://kuria-birosag.hu/hu/joghat/22022-szamu-pje-hatarozat>

1. Magyarország Kormánya, 76/2015. (VII. 7.) Korm. rendelet. *A személygépkocsival díj ellenében végzett közúti személyszállításról.*

Letöltés: <https://njt.hu/jogszabaly/2015-176-20-22>

1. Magyar Népköztársaság Elnöki Tanácsa, 1975. évi 18. törvényerejű rendelet. *A hangfelvételek előállítóinak védelmére, hangfelvételeik engedély nélküli sokszorosítása ellen Genfben, az 1971. évi október hó 29. napján létrejött Egyezmény kihirdetéséről.*

Letöltés: <https://net.jogtar.hu/jogszabaly?docid=97500018.tvr>

1. Magyar Országgyűlés, 2000. évi C. törvény. *A számvitelről*.

Letöltés: <https://net.jogtar.hu/jogszabaly?docid=a0000100.tv>

**Interjúk jelölése**

*(kitalált példák, a valósággal bármilyen egyezés a véletlen műve)*

1. Kovács István, a Megbízható Biztosító vállalati kapcsolatok igazgatója, 2025. március 10.
2. László Katalin, a Kisvállalatok Hitelérdekvédelmi Szövetségének ügyvezetője, 2025. január 12.
3. Szabó János, a Tuti Faktoring Zrt. elnök-vezérigazgatója, 2025. február 29.

## 8. Titkosítás

Amennyiben a szakdolgozat/diplomamunka olyan adatokat tartalmaz, vagy olyan forrásokra hivatkozik, amelyek bizalmasan kezelendők, lehetőség van a dolgozat titkosítására. A szakdolgozatot/diplomamunkát készítő hallgató a titkosítás iránti igényét a Neptun Ügyintézés menüpontjában elérhető elektronikus kérvény benyújtásával jelezheti.

# V. A szakdolgozat/diplomamunka értékelése és védése

A szakdolgozatot/diplomamunkát a konzulens és a felkért opponens bírálja el. A bírálók írásos bírálatot készítenek és a dolgozatot ötfokozatú skálán osztályozzák A dolgozat javasolt érdemjegye a Hallgatói Követelményrendszerben leírtak szerint kerül meghatározásra.

Nem bocsátható záróvizsgára az a hallgató, akinek szakdolgozatát/diplomamunkáját/portfólióját elégtelenre minősítették. Abban az estben, ha az elégtelen minősítés mellett, a másik bíráló értékelése jó vagy jeles, harmadik bírálót kell kijelölni. Ekkor a szakdolgozat/diplomamunka javasolt érdemjegye a harmadik bíráló által adott érdemjegy. Sikertelen szakdolgozat/diplomamunka javítása csak egy alkalommal, új szakdolgozat/diplomamunka készítésével történhet. Az új szakdolgozat/diplomamunka új témabejelentésnek minősül.

A konzulens és az opponens hét bírálati szempont mentén, 1-től 5-ig tartó skálán értékelnek. A dolgozat összesített számszerű értékelése súlyozott átlag kiszámításával adódik. A szempontok értékelése „fél” pontszámmal – pl. 3,5 – is lehetséges, a súlyozott átlag kiszámítása egy tizedes jegyig, a kerekítés szabályai szerint történik. Ha bármelyik bírálati szempont értékelése elégtelen, a szakdolgozat egészének értékelése elégtelen.

***A bírálati szempontok***

|  |  |  |
| --- | --- | --- |
| **Bírálati szempont**  | **A bírálati szempont szélső és középső irányadó osztályzatai** | **A bírálati szempont súlya**  |
| **1. Kérdésfelvetés** | **5 (jeles)**: A hallgató számára, továbbá az üzleti szakok tudásanyagának átlagához mérten újszerű, akár összefüggéseket is kereső kérdésfelvetés, problémamegfogalmazás, melyre a szakdolgozat választ keres.**3 (közepes)**: Az üzleti szakok tudásanyagához mérten nem újszerű (a hallgató számára komolyabb elemzés/munka nélkül, akár a tények egyszerű ismertetésével is megválaszolható) kérdésfelvetés, továbbá mindösszesen valamilyen egyébként sem újszerű helyzet bemutatásának célkitűzésként való megfogalmazása.**1 (elégtelen)**: Feltárni kívánt problémát, megválaszolni kívánt kérdést nem tartalmazó szakdolgozati célkitűzés, továbbá hiányzó kérdésfelvetés. | **20%** |
| **2. Módszer** | **5 (jeles)**: A felvetett kérdés megválaszolására alkalmas a módszertan (elemzési/kutatási módszer), továbbá a dolgozat a módszer(ek) magas színvonalú, egyetemi szinten elvárható alkalmazásra törekszik.**3 (közepes)**: A használt módszertan csak komolyabb korlátokkal alkalmazható a kérdés megválaszolására, továbbá a dolgozat nem kellően veszi figyelembe a módszertani korlátokat.**1 (elégtelen)**: A felvetett kérdés megválaszolásához nincs illesztve a módszertan; nincs módszertan; a választott és a szakdolgozatban használt módszertan nem alkalmas a kérdés megválaszolására, továbbá a módszertan korlátai megkérdőjelezik a fő eredményeket. | **20%**  |
| **3. Szerkezet** | **5 (jeles)**: A szakdolgozat egységes gondolati ívű, szerkezeti arányai megfelelőek (nincsen feleslegesen részletező, továbbá domináns/alig kifejtett, de a kérdés megválaszolásához lényeges rész).**3 (közepes)**: A szakdolgozat elfogadható terjedelemben foglalkozik a felvetett kérdés(ek) megválaszolásával, de egyes részek túlságosan hosszúak, mások túlságosan rövidek, esetenként feleslegesek.**1 (elégtelen)**: A szakdolgozat szerkezeti arányai nincsenek összhangban, továbbá kapcsolatban a kérdésfelvetéssel, feleslegesen részletező, továbbá domináns, vagy alig kifejtett, de a kérdés megválaszolásához lényeges rész(ek) találhatók a dolgozatban. | **10%**  |
| **4. Véleményalkotás, a felvetett kérdés(ek) megválaszolása** | **5 (jeles)**: A szakdolgozat jelentős mennyiségű és jó színvonalú önálló munkát tartalmaz, melynek nagy része a kérdésfelvetéshez kapcsolható.**3 (közepes)**: A szakdolgozat viszonylag kevés jelentősebbnek is ítélhető saját gondolatot tartalmaz; ezek megalapozottsága nem kielégítő, továbbá kevéssé a felvetett kérdés(ek) megválaszolására összpontosító.**1 (elégtelen)**: A szakdolgozat döntő részben mások (más anyagok) gondolatait átvevő, nagyon kevés önálló szakmai gondolatot tartalmaz, továbbá nem tartalmaz saját, szakmailag megalapozott gondolatokat. | **20%**  |
| **Bírálati szempont**  | **A bírálati szempont szélső és középső irányadó osztályzatai** | **A bírálati szempont súlya**  |
| **5. A szakirodalom** **feldolgozásának színvonala** | **5 (jeles)**: A szerző a vonatkozó szakirodalom alkotó (nem „bemásoló”) feldolgozására, továbbá nemcsak minimális használatára törekszik, továbbá a hivatkozások nem csupán a dolgozat 1-2 fejezetére koncentráltan jelennek meg.**3 (közepes)**: A szakirodalom és a forrásmunkák használata elfogadható, de annak színvonala nem egyenletes, több szempontból (pl. relevancia, aktualitás, szakszerűség) több forrásmunka jelentősebben is kifogásolható.**1 (elégtelen)**: A szakdolgozat nem teljesíti a minimum elvárásokra vonatkozó követelményeket 2, továbbá a felhasznált forrásmunkák mennyisége és minősége nem megfelelő / nem kapcsolható a kérdésfelvetéshez/kidolgozáshoz. | **15%**  |

|  |  |  |
| --- | --- | --- |
| **6. Stílus** | **5 (jeles)**: A szakdolgozat a szakzsargont megfelelően használja, a szöveg gördülékeny, jól olvasható.**3 (közepes)**: A szöveg a fő mondanivaló közvetítésére képes, de a szöveg nem mindig kellően szabatos, továbbá nehezebben követhető.**1 (elégtelen)**: A szakdolgozat (pl. a szakterület lényeges koncepcióinak nem megfelelő használata, helyesírás stb. ok miatt) nehezen olvasható; a gondolatok csak komoly erőfeszítéssel, vagy egyáltalán nem követhetők. | **10%**  |
| **7. Formai** **követelmények** | Összességében (1-től 5-ig osztályozva) a táblák, ábrák, egyéb szemléltetések (képek, mellékletek) elnevezése és használata szakszerű-e, a forrásmunkák szövegközi hivatkozása megfelelő-e, továbbá milyen színvonalon sikerült összeállítani az irodalomjegyzéket? Ha a dolgozat a minimális elvárt terjedelmet nem teljesítette, ennek a bírálati szempontnak az értékelése elégtelen. | **5%**  |
|  | **ÖSSZESEN**  | **100%**  |

\* A konzulens és az opponens a fenti bírálati szempontokat tételenként 1-től 5-ig tartó skálán osztályozza. A szempontok osztályozása „fél” osztályzattal – pl. 3,5 – is lehetséges, a súlyozott átlag kiszámítása egy tizedesjegyig, a kerekítés szabályai szerint történik. Ha bármelyik bírálati szempont értékelése elégtelen, a szakdolgozat egészének értékelése elégtelen.

A számszerű értékelést a konzulens és az opponens rövid szöveges értékeléssel egészítheti ki. A bírálók a védésen megválaszolandó írásbeli kérdés(eke)t tesznek fel. A tanári diplomamunka értékelése a mindenkor hatályos Hallgatói Követelményrendszer alapján történik.

Nem bocsátható záróvizsgára az a hallgató, akinek a dolgozatát elégtelenre minősítették. A szakdolgozat/diplomamunka minősítése elégtelen, ha a dolgozat:

* konzulens és/vagy opponens általi minősítése elégtelen,
* jogszabályt sértő adatokat, információkat tartalmaz,
* olyan információkat tartalmaz, melyekhez jogszabályt sértő módon jutottak hozzá,
* sértheti bárkinek a nemi, faji, etnikai identitását, vallási vagy egyéb hitbéli meggyőződését, továbbá alkalmas ilyen jellegű diszkriminatív nézetek népszerűsítésére,
* bárkinek a fogyatékossága, életkora, szexuális orientációja tekintetében diszkriminációra alkalmas megállapításokat tesz, továbbá ilyen jellegű diszkriminatív nézeteket népszerűsít,
* alapvető tárgyi tévedéseket tartalmaz,
* a dolgozat több mint 1 bekezdés (kb. 3-4 mondat) terjedelemben szó szerinti formában, vagy azt megközelítő módon idegen műből építkezik az eredeti forrásnak a megfelelő szövegrésznél és az irodalomjegyzékben való megjelölése nélkül (plágium),
* megértést veszélyeztető helyesírási, nyelvtani és stilisztikai hibákat tartalmaz.

Elégtelen szakdolgozat/diplomamunka esetén a javítás csak egy alkalommal, új szakdolgozat/diplomamunka készítésével lehetséges. Az új szakdolgozat/diplomamunka új témabejelentésnek minősül.

# VI. A záróvizsga

A záróvizsga két részből áll. A hallgató bizottság előtt:

1. megvédi az elkészített szakdolgozatot/diplomamunkát és
2. szóbeli szakzáróvizsgát tesz.

A szakdolgozat/diplomamunka védés előtt legalább egy héttel a hallgatók megtekinthetik a bírálók véleményét és kérdéseit. A védés során a hallgató a bizottság által feltett kérdésekre ad választ, ekkor kap lehetőséget a bírálók által feltett kérdések megválaszolására is. A bizottság a szakdolgozat/diplomamunka és a védés egyetlen érdemjegyéről zárt ülésen dönt, melyet követően azt a hallgatóval ismerteti. A hallgatók számára javasolt, hogy a szakdolgozat prezentációja hangsúlyosan a saját eredményekről szóljon, a hallgató a forrásmunkákra, továbbá a szakirodalom feldolgozására legfeljebb csak kis terjedelemben térjen ki. A szakdolgozat védése során a hallgató nem használhat semmilyen segédeszközt, kizárólag szemléltetés céljából készített diasort, melynek kivetítéséhez szükséges technikai hátteret az intézmény biztosítja.

Üzleti alapképzésekben a szakzáróvizsga két részből áll: a szakmai törzsanyagot (A” tételsor) és az ún. differenciált szakmai ismereteket („B” tételsor) számon kérő szóbeli vizsgából. A két vizsgarész eltérő időpontokban kerül megszervezésre. A szakzáróvizsga érdemjegye az A és B vizsgateljesítmény átlaga, de egyik sem lehet elégtelen. Ha az átlag nem kerek szám, a B vizsga

(differenciált szakmai ismeretek) érdemjegye a döntő.

# VII. Egyéb rendelkezések

A szakdolgozat és diplomamunka elkészítésének fentiekben nem szabályozott területei kapcsán a mindenkor hatályos Hallgatói Követelményrendszer az irányadó.

Jelen útmutató a közzététel napján lép hatályba, és rendelkezéseit először a 2025/2026-os tanév őszi félévében benyújtott szakdolgozatokra és diplomamunkákra kell alkalmazni.

Eger, 2025. április 28.